Illum, il-Kummissjoni taġġorna l-Istrateġija Industrijali tal-UE biex tiżgura li l-ambizzjoni industrijali tagħha tqis bis-sħiħ iċ-ċirkostanzi l-ġodda ta' wara l-kriżi tal-COVID-19 u tgħin tmexxi t-trasformazzjoni lejn ekonomija aktar sostenibbli, diġitali, reżiljenti u kompetittiva globalment. L-istrateġija aġġornata tafferma mill-ġdid il-prijoritajiet stabbiliti fil-Komunikazzjoni ta' Marzu 2020, ippubblikata fil-jum ta' qabel ma d-WHO ddikjarat il-COVID-19 bħala pandemija, filwaqt li tirreaġixxi għat-tagħlimiet meħuda mill-kriżi biex tingħata spinta lill-irkupru u tissaħħaħ l-awtonomija strateġika miftuħa tal-UE. Tipproponi miżuri ġodda biex tissaħħaħ ir-reżiljenza tas-Suq Unika tagħna, speċjalment fi żminijiet ta' kriżi. Tindirizza l-ħtieġa li nifhmu aħjar id-dipendenzi tagħna f'oqsma strateġiċi ewlenin u tippreżenta sett ta' għodod biex tindirizzahom. Toffri miżuri ġodda biex jiġu aċċellerati t-tranżizzjoni ekoloġika u dik diġitali. L-Istrateġija aġġornata twieġeb ukoll għas-sejħiet biex jiġu identifikati u mmonitorjati l-indikaturi ewlenin tal-kompetittività tal-ekonomija tal-UE kollha kemm hi: l-integrazzjoni tas-suq uniku, it-tkabbir tal-produttività, il-kompetittività internazzjonali, l-investiment pubbliku u privat u l-investiment fir-riċerka u l-iżvilupp. Id-dimensjoni tal-SMEs hija fil-qalba tal-Istrateġija aġġornata, b'appoġġ finanzjarju u miżuri mfassla apposta biex l-SMEs u n-negozji ġodda jkunu jistgħu jħaddnu t-tranżizzjonijiet tewmin. Il-Kummissjoni biħsiebha taħtar lis-Sur Vazil Hudák bħala r-Rappreżentant għall-SMEs. Il-ħatra tiegħu qed tiġi ffinalizzata bħalissa. Illum, il-Kummissjoni adottat ukoll il-proposta għal Regolament dwar sussidji barranin li jxekklu s-Suq Uniku. Hija element ewlieni biex l-Istrateġija Industrijali tal-UE tagħti r-riżultati tagħha billi tiżgura kundizzjonijiet ekwivalenti ta' kompetizzjoni u billi tippromwovi Suq Uniku ġust u kompetittiv. L-Istrateġija Industrijali aġġornata ppubblikata llum tiffoka fuq l-oqsma ewlenin li ġejjin: Is-Suq Uniku ġie ttestjat b'mod sever mir-restrizzjonijiet fuq il-provvista, mill-għeluq tal-fruntieri u mill-frammentazzjoni wara t-tifqigħa tal-COVID-19. Il-kriżi enfasizzat il-ħtieġa essenzjali li jinżamm il-moviment liberu tal-persuni, tal-oġġetti, tas-servizzi u tal-kapital fis-Suq Uniku u l-ħtieġa li naħdmu flimkien biex tissaħħaħ ir-reżiljenza tiegħu għat-tfixkil. Għal dan l-għan, fost l-oħrajn, il-Kummissjoni: Il-ftuħ għall-kummerċ u l-investiment huwa vantaġġ u sors ta' tkabbir u reżiljenza għall-UE, li hija importatur u esportatur ewlieni. Iżda l-pandemija wasslet ukoll għal sensibilizzazzjoni usa' tal-ħtieġa li jiġu analizzati u indirizzati d-dipendenzi strateġiċi, kemm teknoloġiċi kif ukoll industrijali. Għalhekk il-Kummissjoni: L-Istrateġija Industrijali tal-2020 ħabbret azzjonijiet biex tappoġġa t-tranżizzjoni ekoloġika u dik diġitali tal-industrija tal-UE, iżda l-pandemija affettwat b'mod drastiku l-veloċità u l-iskala ta' din it-trasformazzjoni. Għalhekk, il-Kummissjoni qed tiddeskrivi miżuri ġodda biex tappoġġa l-argument għall-vijabbiltà għat-tranżizzjoni ekoloġika u dik diġitali billi: Ir-rieżami estensiv li għaddej tar-regoli tal-UE dwar il-kompetizzjoni jiżgura wkoll li huma adattati biex jappoġġaw it-tranżizzjoni ekoloġika u dik diġitali għall-benefiċċju tal-Ewropej, fi żmien meta l-pajsaġġ kompetittiv globali qed jinbidel ukoll b'mod fundamentali. Il-Viċi President Eżekuttiv Margrethe Vestager, responsabbli għal Ewropa Lesta għall-Era Diġitali, qalet: “L-Istrateġija Industrijali aġġornata tal-lum trid tiżgura li l-industriji tagħna jkunu mgħammra biex jixprunaw it-trasformazzjonijiet diġitali u ekoloġiċi tal-ekonomija tagħna filwaqt li tiġi żgurata l-kompetittività tal-industriji tagħna, anki fil-kuntest tal-irkupru mill-kriżi tal-coronavirus. Dan jeħtieġ investimenti ġodda issa – fin-nies, fit-teknoloġiji u fil-qafas regolatorju xieraq li jiggarantixxi l-ġustizzja u l-effiċjenza. Bl-appoġġ u l-estensjoni tal-ambitu tal-għodod ewlenin li diġà għandna għad-dispożizzjoni tagħna, illum qed nippreżentaw it-tagħlimiet li ħadna u naffermaw mill-ġdid l-impenn tagħna biex naħdmu flimkien mal-atturi ekonomiċi kollha mill-Ewropa kollha.” Il-Viċi President Eżekuttiv Valdis Dombrovskis, responsabbli għal Ekonomija għas-Servizz tan-Nies, qal: “Il-ktajjen tal-provvista globali reżiljenti huma essenzjali fi żminijiet ta' kriżi peress li jgħinu jassorbu x-xokkijiet u jħaffu l-irkupru. Hekk kif qed noħorġu mill-pandemija tal-COVID-19, l-Istrateġija Industrijali aġġornata tagħna għandha l-għan li tqawwi l-pożizzjoni tal-Ewropa bħala mexxejja industrijali globali sabiex tipprovdi vantaġġ kompetittiv fit-teknoloġiji diġitali u ekoloġiċi. Se nfittxu kooperazzjoni ma' sħab tal-istess fehma kull fejn ikun possibbli biex nappoġġaw kummerċ miftuħ, ġust u bbażat fuq ir-regoli; innaqqsu d-dipendenzi strateġiċi; u niżviluppaw standards u regolamenti futuri: li kollha huma kritiċi għas-saħħa ekonomika tagħna. Fl-istess ħin, ninsabu lesti biex naġixxu b'mod awtonomu kull meta jkun meħtieġ biex niddefendu ruħna kontra prattiki inġusti u nipproteġu l-integrità tas-Suq Uniku.” Il-Kummissarju Thierry Breton, responsabbli għas-Suq Intern, qal: “Ir-revoluzzjoni industrijali reali qed tibda issa – dment li nagħmlu l-investimenti t-tajbin f'teknoloġiji ewlenin u nistabbilixxu l-kundizzjonijiet ta' qafas it-tajbin. L-Ewropa qed tagħti lilha nnifisha l-mezzi għal industrija innovattiva, nadifa u reżiljenti li tipprovdi impjiegi ta' kwalità u tippermetti lill-SMEs tagħha jirnexxu anke matul il-proċess ta' rkupru.” L-aġġornament tal-Istrateġija Industrijali tal-2020 tħabbar mill-President von der Leyen waqt l-Istat tal-Unjoni Ewropea ta' Settembru 2020. Il-Komunikazzjoni tal-lum hija wkoll reazzjoni għas-sejħa tal-mexxejja tal-UE biex tiġi segwita politika industrijali Ewropea ambizzjuża biex l-industrija tagħha ssir aktar sostenibbli, aktar ekoloġika, aktar kompetittiva globalment u aktar reżiljenti. Il-mexxejja tal-UE stiednu wkoll lill-Kummissjoni tidentifika dipendenzi strateġiċi, b'mod partikolari fl-aktar ekosistemi industrijali sensittivi bħas-saħħa, u tipproponi miżuri biex jitnaqqsu dawn id-dipendenzi. Il-Komunikazzjoni tal-lum hija akkumpanjata minn tliet Dokumenti ta' Ħidma tal-Persunal: Ir-Rapport Annwali tal-2021 dwar is-Suq Uniku li janalizza s-sitwazzjoni attwali tal-ekonomija Ewropea abbażi ta' valutazzjoni ta' 14-il ekosistema industrijali, jevalwa l-progress li sar fit-twettiq tal-Pakkett Industrijali tal-2020 u jippreżenta sett ta' indikaturi ewlenin tal-prestazzjoni biex jiġi mmonitorjat il-progress ulterjuri; analiżi dwar id-dipendenzi u l-kapaċitajiet strateġiċi tal-Ewropa b'rieżami fil-fond f'għadd ta' oqsma strateġiċi; u paper dwar azzar Ewropew kompetittiv u nadif li tanalizza l-isfidi għall-industrija u s-Sett ta' Għodod tal-UE disponibbli. Mistoqsijiet u Tweġibiet Komunikazzjoni “Aġġornament tal-Istrateġija Industrijali l-Ġdida tal-2020: Nibnu Suq Uniku aktar b'saħħtu għall-irkupru tal-Ewropa” Ir-Rapport Annwali tal-2021 dwar is-Suq Uniku Dipendenzi u kapaċitajiet strateġiċi Lejn azzar Ewropew kompetittiv u nadif Paġna informattiva dwar l-Aġġornament tal-Istrateġija Industrijali Paġna informattiva dwar ir-rieżamijiet fil-fond ta' oqsma strateġiċi għall-interessi tal-Ewropa Strateġija Industrijali Ġdida għall-Ewropa (Marzu 2020)